b'\n_START_ARTICLE_\nHope Powell\n_START_PARAGRAPH_\nHope Powell (s. 8. joulukuuta 1966) on englantilainen jalkapallovalmentaja ja entinen jalkapalloilija. H\xc3\xa4n on Englannin naisten jalkapallomaajoukkueen p\xc3\xa4\xc3\xa4valmentaja._NEWLINE_Powell pelasi keskikentt\xc3\xa4pelaajana ja hy\xc3\xb6kk\xc3\xa4\xc3\xa4j\xc3\xa4n\xc3\xa4. H\xc3\xa4n edusti uransa aikana Millwall Lionessesia, Fulhamia ja Croydonia. Powell oli Croydonin kapteeni sen voittaessa mestaruuden ja FA Cupin 1996. Lis\xc3\xa4ksi h\xc3\xa4n voitti FA Cupin my\xc3\xb6s Millwallissa 1991. Powell nousi Englannin maajoukkueeseen 16-vuotiaana syyskuussa 1983. H\xc3\xa4n oli vuosia maajoukkueen varakapteeni ja pelasi loukkaantumisista huolimatta uransa aikana 66 maaottelua, joissa h\xc3\xa4n teki 35 maalia. Powellin maajoukkueuran suurin saavutus oli 1984 EM-kisojen finaaliin p\xc3\xa4\xc3\xa4sy._NEWLINE_Pelaajauran j\xc3\xa4lkeen Powell ryhtyi valmentajaksi. Powell valittiin heti uran p\xc3\xa4\xc3\xa4tytty\xc3\xa4 1998 Englannin ensimm\xc3\xa4iseksi t\xc3\xa4ysip\xc3\xa4iv\xc3\xa4iseksi naisten maajoukkueen valmentajaksi. Aikuisten maajoukkueen lis\xc3\xa4ksi h\xc3\xa4nen vastuullaan on my\xc3\xb6s alle 19-vuotiaiden, alle 17-vuotiaiden ja alle 15-vuotiaiden maajoukkueet. Powell on johtanut maajoukkuetta EM-kisoissa 2001, 2005, 2009 ja 2013 sek\xc3\xa4 MM-kisoissa 2007 ja 2011. Lontoon olympialaisissa 2012 h\xc3\xa4n valmensi Ison-Britannian joukkuetta. H\xc3\xa4n suoritti vuonna 2003 ensimm\xc3\xa4isen\xc3\xa4 naisena maailmassa korkeimman valmentajatutkinnon, UEFA Pro Licencen._NEWLINE_Vuonna 2002 Powell nimitettiin Brittil\xc3\xa4isen imperiumin upseeriksi (OBE) ansioistaan naisten jalkapallon hyv\xc3\xa4ksi. H\xc3\xa4net on valittu my\xc3\xb6s Englannin jalkapalloilun Hall of Fameen.'